Din hija ħarsa lejn l-istejjer ewlenin fil-faċċati tal-lum. THE MALTA INDEPENDENT b'ritratt fil-paġna ta' quddiem tal-Prim Ministru Robert Abela flimkien mal-President Franċiża Emmanuel Macron matul is-summit Ewropew li ntemm ilbieraħ. Il-ġurnal jgħid li Malta ġiet allokata 2.25 biljun ewro f'fondi Ewropej permezz ta' ftehom li ntlaħaq f'dan is-summit. Rapport ta' dan il-ġurnal bid-dettalji li l-intermedjarju fil-qtil ta' Daphne Caruana Galizia, Melvin theuma, ilbieraħ filgħaxija hu suspettat li prova jwettaq suwiċidju. Ir-rapport jgħid li sakemm sa tard ilbieraħ filgħaxija, Theuma kien qed jiġi operat. IN-NAZZJON b'ritratt tal-pulizija quddiem id-dar ta' Melvin Theuma lbieraħ filgħaxija bil-ġurnal jgħid li l-pulizija qalu li Theuma qed isofri minn ġrieħi serji wara li l-ewwel indikazzjonijiet juru li prova jweġġa lilu nnifsu. Rapport tan-Nazzjon jikkwota lill-Kap tal-Partit Nazzjonalista Adrian Delia jgħid li għada huwa jum importanti sabiex tittieħed azzjoni konkreta fl-aqwa interess tal-Partit Nazzjonalista. Qal li fil-laqgħa tal-Eżekuttiv tal-Partit Nazzjonalista għada hemm bżonn li tittieħed azzjoni konkreta sabiex il-Partit Nazzjonalista jkun kredibbli u joffri alternattiva għall-Gvern. Il-ġurnal b'rapport li jgħid li wara xhur ta' negozjati fuq livell Ewropew, il-kapijiet tal-Gvernijiet tal-Unjoni Ewropea qablu fuq l-għajnuna finanzjarja li hi meħtieġa fid-dawl tal-kriżi li l-Covid 19 ġabet magħha u qablu wkoll dwar il-pakkett finanzjarju għas-7 snin li ġejjin. MALTATODAY b'ritratt tal-Kap tal-Partit Nazzjonalista Adrian Delia u bil-ġurnal jgħid li numru ta' Nazzjonalisti se jippruvaw jagħfsu għal vot ta' sfiduċja f'Adrian Delia fil-kunsill ġenerali hekk kif għada se jerġa jitlaqqal l-kumitat eżekuttiv tal-Partit Nazzjonalista. Rapport ta' dan il-ġurnal jikkwota lill-Prim Ministru Robert Abela jgħid li bil-pakkett finanzjarju l-ġdid tal-Unjoni Ewropea, Malta mhux se jkollha taxxi ġodda Ewropej. THE TIMES b'ritratt tal-President tal-Kummissjoni Ewropea Ursula von der Leyen flimkien mal-President tal-Kunsill Ewropew Charles Michel viżibbilment sodisfatti li ntlaħaq ftehim bejn il-mexxejja Ewropej dwar il-budget Ewropew u l-fond ta' rkupru tal-Covid 19. Il-ġurnal jgħid li Malta ġiet allokata 2.25 biljun ewro f'dan il-budget. Rapport ieħor tat-Times jgħid li l-aġenti tal-iskemi taċ-ċittadinanza b'investiment, Henley and Partners, mhux se jservu iżjed bħala aġenti għall-passaporti Maltin. Il-ġurnal jgħid li b'din il-mossa l-Gvern se jkun responsabbli għat-telf ta' din il-kumpanija li kienet tieħu 4 fil-mija minn kull skema. L-ORIZZONT L-ORIZZONT b'rapport li jgħid li s-sitwazzjoni fil-Partit Nazzjonalista hi traġi-komika hekk kif skont il-ġurnal fil-Partit Nazzjonalista qed jattakkaw lil xulxin waqt li jappellaw għall-għaqda. Il-ġurnal jgħid li se jittieħdu passi dixxiplinarji kontra l-MŻPN waqt li r-ribelli qed jakkużaw lil Delia li qed ikompli joħloq il-firda. Bid-dettalji fil-paġni ta' ġewwa, il-ġurnal jgħid li l-Prim Ministru Robert Abela kiseb id-doppju tal-ex Prim Ministru Lawrence Gonzi f'dawk li huma fondi Ewropej hekk kif Malta ngħatat 2.25 biljun ewro għal seba' snin.